पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण की रफ्तार की चेन को तोड़ने के लिए प्रशासन ने आवश्यक वस्तुओं को छोड़ कर नगरी व ग्रामीण क्षेत्रों में टोटल लॉकडाउन लगाया है। इसके बाद भी लोग लापरवाह नजर आ रहे हैं। ठेले चालकों को दोपहर 12 बजे तक भ्रमण करके सब्जी, फल का वितरण करने की छूट दी है लेकिन 12 बजे के बाद भी ठेले विक्रेता जगह-जगह खड़े नजर आ रहे थे। शनिवार एसडीएम अनुकूल जैन के निर्देश पर नायक तहसीलदार टी विसके, नपा सीएमओ प्रेम वासुरे ने पुलिस, राजस्व व नपा टीम के साथ कार्रवाई की।
नायब तहसीलदार टी विसके के साथ टीम महात्मा गांधी मार्ग पहुंची तो इकबाल चौक पर महिला सब्जी का ठेला लेकर खड़ी हुई थी। उन्होंने नपा टीम को ठेले को जब्त करने के निर्देश दिए। इसके बाद टीम ने ठेले को वाहन में रखकर जब्त भी कर लिया। महिला सब्जी विक्रेता ने अफसरों से गुहार लगाकर माफी मांगी।
नायब तहसीलदार ने 100 रुपए का चालान काट कर वापस ठेले को वाहन से नीचे निकाल कर महिला को दिया। उन्होंने कहा अब यदि दोपहर 12 बजे के बाद कोई व्यापारी ठेला घूमते दिखा तो सीधे सब्जी के साथ ठेले को भी जब्त करने की कार्रवाई की जाएगी। इसके साथ ही बिना मास्क वाले वाहन चालकों को रोककर चालानी कार्रवाई की गई।
कार्रवाई के कारण कई लोग दूसरी गलियों से वापस भाग गए तो कुछ पकड़ाए गए। वह बहाने बनाते नजर आए। नायब तहसीलदार विसके ने कहा- कोरोना की चेन को तोड़ने के लिए कर्फ्यू घोषित किया है। यदि दुकानें खुली दिखी तो दुकानें सील की जाएगी। इसकी जवाबदारी स्वयं दुकानदार की रहेगी।
पान वाले पर कार्रवाई
नायब तहसीलदार टी विसके ने नपा सीएम प्रेम वासुरे और टीम के साथ भ्रमण करके बेवजह घूमने वाले 14 लोगों के चालान बनाकर उन्हें समझाइश दी। चार लोगों को अस्थाई जेल भेजा। मोहल्ले में लगी पान की दुकान वाले पर भी कार्रवाई की।
नायब तहसीलदार ने बताया जो मास्क नहीं लगाए थे उनके चालान काटे गए कोरोना की दूसरी लहर में प्रकोप तेजी से बढ़ा है तो भय कम देखा जा रहा है। यहीं वजह है लोगों ने मास्क लगाना छोड़ दिया है। प्रशासन की चालानी कार्रवाई के डर से औपचारिक रूप से मास्क या रूमाल बांधकर कार्रवाई करने वाले अमले के सामने से निकल जाते हैं लेकिन बाद में फिर उतार लेते हैं।
बिना मास्क के घूम रहे लोगों के काटे चालान
करही, शनिवार को थाना प्रभारी सुदामा मोरे, एएसआई रामदास निंगवाल, पुलिसकर्मियों, नगर परिषद सीएमओ प्रियंक पांडेय ने मुख्य मार्ग पर कर्फ्यू के दिशा निर्देशों का पालन नहीं करने वाले वाहन चालकों पर चालानी कार्रवाई की। एक कपड़ा दुकान व एक स्टील फर्नीचर पर 188 की कार्रवाई भी की गई।
नगर के चांदनी चौक, मुख्य चौराहे, पुराना अस्पताल चौराहा, नेहरू मार्केट पर पुलिस के जवान तैनात है। इसके बाद भी कुछ लोग वाहनों से बिना कार्य के घूमते रहते हैं। जिन पर पुलिस पूछताछ करने के बाद चालानी कार्रवाई कर रही है। 8 दिन में पुलिस ने 100 से अधिक दो पहिया व चार पहिया वाहन चालकों पर कर्फ्यू के दौरान दिशा निर्देशों का पालन नहीं करने पर चालानी कार्रवाई की है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn